Gandia continua programant cultura amb la 'Mostra tardor. Les arts al carrer'
22 setembre 2020

## Gandia continua programant cultura amb la 'Mostra tardor. Les arts al carrer'22 setembre 2020Última actualització: 14 juliol 2025

![](../gestion/img/ao9570-copia.jpg)  
  

El regidor delegat de Política Festiva, Jose Manuel Prieto, acompanyat pel director general del departament, Joan Muñoz, han presentat aquest matí les activitats del programa "Mostra tardor- Les arts al carrer" que es desenvoluparà a la nostra ciutat del 25 de setembre fins al 9 d'octubre.

Tal com ha recordat **Jose Manuel Prieto**, aquesta programació continua en la línia de redistribuir els espectacles programats per a l'edició d'enguany de la Fira i Festes que no es podrà celebrar a causa de la crisi sanitària.  
El regidor ha anunciat que tot i que la presència serà menor, els dies 2, 3 i 4 d'octubre hi haurà espectacles en espais acotats i amb registre d'assistents.  
"_Estem molt satisfets amb totes les activitats que s'estan programant i de la bona acollida que estan tenint entre el públic. El pla de contingència de les activitats culturals que organitzem està donant bons resultats i ho seguirem aplicant per a garantir la seguretat dels artistes i el públic"_.

"_A més d'aquesta iniciativa, on pretenem donar visibilitat a les arts de carrer, ja s'han organitzat altres iniciatives als barris. Ara és el torn de presentar aquest divendres el FIRA MIRA 2021 i les activitats que desenvoluparem fins al 9 d'Octubre_" va explicar Prieto que va destacar que el consistori pretén amb aquesta programació "_donar una alternativa a les companyies després de la pandèmia i les seues conseqüències. Aquesta tardor d'activitats és una invitació a que tots puguem tornar a gaudir del carrer però fent-ho sempre amb contenció_".

**Joan Muñoz** va informar que "_molts espectacles ja han tingut el seu espai en els barris o a la platja però ara serà al centre de la ciutat. Tots els esdeveniments són una mostra de circ i teatre als quals sumarem el Campionat de pilota raspall femení que se celebrarà a la plaça de l'Escola Pia el 10 d'octubre_".  
Muñoz també ha explicat que la Banda de Música de Beniopa participarà en un dels espectacles.

[Twittear](https://twitter.com/share)